
DÔVODOVÁ SPRÁVA
Súčasná vláda Slovenskej republiky nedokáže efektívne riadiť štát, a preto uvalila na ľudí ohromnú dražobu spôsobenú konsolidačnými opatreniami a žiada od obyvateľov, aby si uťahovali opasky, pričom vládni politici sa odmietajú na tejto konsolidácii, ktorou ochudobňujú ľudí, sami podieľať. Napriek drahým potravinám, energiám aj základným službám si premiér aj ministri zvyšujú príjmy v dôsledku zvýšenia jednej zo zložiek príjmu, a to paušálnych náhrad. Paušálne náhrady tvoria neúmerne vysokú časť príjmu a nepodliehajú pravidlám o dlhovej brzde.
Rétorika vlády o sociálnom štáte je v priamom rozpore s jej konaním. Zatiaľ čo bežný občan počíta každé euro, členovia vlády Slovenskej republiky si polepšia. Takéto konanie možno považovať za neospravedlniteľný papalašizmus, ktorý prehlbuje priepasť medzi politikmi a ľuďmi. Prijatím tohto uznesenia vyšle Národná rada Slovenskej republiky jasný signál, že vyžaduje od vládnych predstaviteľov zodpovednosť a skutočnú, nie len marketingovú solidaritu.
